Krogstrup Kirke
Krogstrup Kirke er en sognekirke, der ligger ensomt i det bakkede landskab mellem Krogstrup og Onsved.
Kirkegården, som er udvidet mod nord i 1861, er omgivet af et dige af marksten og mod vest af et smedejernsgitter. Kirkegårdens hovedindgang vender mod vest. Umiddelbart nord for lågen ligger der et ligkapel, som blev opført i 1827.
Kirken består af et romansk kor og skib fra begyndelsen af 1100-tallet opført i frådsten, en forlængelse af skibet mod vest fra 1300-tallet, et sakristi og et tårn fra perioden 1450-1550 samt et våbenhus fra 1881-1882.
I den ældste del af kirken findes bevarede oprindelige vinduer i nord og øst, mens skibets oprindelige vinduer er delvist bevarede. Den oprindelige norddør blev ødelagt ved restaurering i 1881-1882, mens den oprindelige syddørs karme endnu er bevaret. Koret er udvendigt fint udsmykket med blændinger, dvs. en slags dekorative murnicher.
Inden udgangen af 1300-tallet blev skibet forlænget mod vest med en bygning af munkesten og med bælter af frådstensblokke.
Sakristiet af munkesten står nord for koret og er udvendigt dekoreret med en gavl med trappeformede kamtakker og ni høje blændinger.
Tårnet er fra sengotisk tid og står lidt asymmetrisk i forhold til resten af kirken. Det er opført i munkesten og marksten og krones øverst af et saddeltag med gavle i øst og vest. Tårnet blev ombygget i 1881-1882, og her fik det sine nuværende kamtakkede gavle, hvor der tidligere var svungne gavle fra 1614.
Våbenhuset er som nævnt fra den store ombygning i 1881-1882 og er opført i nygotisk stil med kamtakket gavl med blændingsdekorationer. Det erstattede et våbenhus fra 1862, som igen havde erstattet et ældre fra 1617.
Kirkens tagværker er overalt fra 1881-1882 og af fyr.
Indvendigt præges kirken af sine hvælvede lofter overalt og de hvidtede vægge. Der findes i dag ingen kalkmalerier, men ved en restaurering i 1971 blev der fundet røde og gule farvespor i skibet, ligesom der fra 1894 til 1971 var en enkel kalkmalet dekoration langs buerne i hvælvene.
Alterbordet er nok kirkens ældste inventarstykke, da det stammer fra opførelsen. Det står op ad korets østvæg og er muret i frådsten. I bordet findes en såkaldt helgengrav, men de relikvier, som oprindeligt fandtes deri, er nu forsvundne.
Den romanske granitdøbefont er også fra romansk tid og stammer oprindeligt fra Jylland. Den er udsmykket med fugle og en løve på foden og hele otte løver på kummen.
Kirkens prædikestol er fra 1626 og er opbygget af fire fag, der adskilles af dydehermer. En herme er en figur, hvis underkrop udgøres af en søjle, og disse hermer forestiller personificeringer af dyderne. I storfelterne er der udskårne evangelistfigurer, og over stolen hænger en samtidig himmel.
Altertavlen er fra 1633, og centralt ses et maleri fra 1870 af Kristus i Emaus. Øverst ses Christian 4.s navnetræk.
Et særligt inventarstykke i Krogstrup Kirke er det kunstfærdigt udformede smedejernsgitter, som adskiller tårnrummet fra resten af kirken. Det stammer fra 1780 og viser initialerne for Niels Jørgensen Svanenskjold (1729-1798) og hans hustru, Johanne Jørgensen Svanenskjold (1746-1804), samt i midten hans våbenskjold, som forestiller en svane med laurbærkrans om halsen.
Kirkens stolestader (kirkebænkene) stammer fra den store ombygning i 1881-1882.
I kirken findes to mindetavler fra hhv. 1753 og 1904 samt to gravsten fra omkring 1565. Hertil findes under koret en gravkrypt med tre begravelser.